สวัสดีค่ะ หนูอายุ16 หนูเคยปวดท้องเพราะโรคกระเพาะบ่อยมาก แต่ช่วงนี้หนูปวดท้อง เเน่นท้องเวลาทานอาหารเสร็จ รู้สึกอึดอัดเหมือนมีลมในท้องเยอะ เรอบ่อย ไม่สบายตัวเลยค่ะ แล้วทนยาธาตุน้ำเเดงไป อาการดีขึ้นนิดหน่อย แต่หลังทนข้าวก็ยังแสบท้อง เเน่นท้องอยู่ค่ะ คิดว่าตัวเองน่าจะอาหารไม่ย่อย หรือไม่ก็ท้องอืด แต่พอเมื่อเช้ารู้สึกอย่าถ่ายอุจจาระ พอถ่ายออกมาอุจจาระเป็นสีน้ำตาลออกดำอะคะ เลยมาหาข้อมูล เขาบอกอาจเป็นมะเร็งกระเพาะอาหารได้ เลยกลัวค่ะ อาการมันก็คล้ายไปกัน หาทีไรก็โรคกระเพาะตลอดเลยค่ะ อยากทราบว่าหนูมีความเสี่ยงมากน้อยขนาดไหนค่ะ แล้วอาการโรคท้องอืด อาหารไม่ย่อยทั่วไปมันต่างกับมะเร็งกระเพาะอาหารตรงไหนคะ ตอนนี้วิตกกังวลมาก กลัวไปหมดค่ะ
สวัสดีค่ะ อาการปวดท้อง แน่นท้อง ท้องอืด เรอบ่อย อาจเกิดจาก1.โรคกระเพาะอาหารอักเสบ รวมถึงแผลในกระเพาะอาหาร ซึ่งจะทำให้เกิดอาการปวดบริเวณท้องส่วนบน อาจเป็นบริเวณลิ้นปี่ลงไปถึงเหนือสะดือหรือปวดค่อนไปทางด้านซ้าย อาจปวดแบบจุกแน่น หรือแสบร้อน และปวดร้าวทะลุไปหลังได้ นอกจากนี้อาจมีอาการท้องอืด อาหารไม่ย่อย อิ่มเร็ว เรอบ่อย คลื่นไส้ อาเจียน เป็นต้น2.นิ่วในถุงน้ำดี ซึ่งมักจะทำให้เกิดอาการปวดท้องบริเวณช่องท้องส่วนบนหรือด้านขวา และมักปวดร้าวไปยังไหล่ขวาหรือบริเวณหลังด้านขวา และมักมีอาการคลื่นไส้ อาเจียนร่วมด้วย นอกจากนี้อาจมีอาการอื่นๆ เช่น อาหารไม่ย่อย ท้องอืด ท้องเฟ้อ มีลมในกระเพาะอาหาร เป็นต้นสำหรับโรคมะเร็งกระเพาะอาหารนั้น มักพบในคนอายุมาก ซึ่งหากอายุแค่ 16 ปี โอกาสเป็นถือว่าน้อยอย่างยิ่ง ส่วนอาการนั้น หลักๆ คือมีอาการปวดท้อง ซึ่งจะปวดแบบรุนแรงขึ้นเรื่อยๆ ร่วมกับอาการเบื่ออาหาร น้ำหนักลด ส่วนอาการอื่นๆ ก็อาจคล้ายอาการกระเพาะอาหารอักเสบได้ เช่น ท้องอืด อาหารไม่ย่อย เรอบ่อย เป็นต้นส่วนการที่อุจจาระมีสีน้ำตาลออกดำ หากไม่ได้มีสีที่ดำสนิท และออกเหลว (แบบยางมะตอย) ก็ยังไม่ได้ถือว่าผิดปกติอะไรค่ะ แต่หากมีสีดำสนิทและออกเหลว แสดงว่ามีเลือดออกในทางเดินอาหาร ซึ่งอาจเกิดจากการมีแผลในกระเพาะอาหารหรือมะเร็งกระเพาะอาหารก็ได้ค่ะดังนั้น หากอาการปวดท้องไม่ได้มีลักษณะที่รุนแรงมากขึ้นเรื่อยๆ ไม่ได้มีน้ำหนักลดลงอย่างมีนัยสำคัญ ก็ไม่น่าเป็นมะเร็งกระเพาะอาหารค่ะในเบื้องต้น แนะนำให้ดูแลรักษาแบบโรคกระเพาะอาหาร เช่น การเลือกทานอาหารที่ย่อยง่าย ไม่ทานอาหารที่มีไขมันสูง เช่น อาหารทอดต่างๆ อาหารผัด ไม่ทานอาหารรสจัด ไม่ทานเผ็ด ควรเคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมากเกินไป ไม่ดื่มน้ำอัดลม อัดแก๊สต่างๆ รวมถึงชา กาแฟ โกโก้ แอลกอฮอล์ และไม่ควรทานอาหารแล้วนอนทันที ควรเว้นระยะไปอย่างน้อย 2 ชั่วโมง ห้ามทานยาแก้ปวดในกลุ่ม NSAIDs เช่น แก้ปวดเมื่อย ปวดข้อ ปวดประจำเดือน เป็นต้น สำหรับยาที่ช่วยขับลม ลดอาการแน่นท้อง เช่น ไซเมทิโคน (simethicone), เอ็ม คาร์มิเนทิฟ (M. Carminative) มาเจสโต (magesto-F) เป็นต้น หรืออาจเลือกทานยาสมุนไพรอย่างขมิ้นชันก็ได้ ส่วนยาที่จะช่วยลดกรด ลดอาการปวดท้อง เช่น แรนิทิดีน (ranitidine) ยาโอเมพราโซล (omeprazole) เป็นต้นหากอาการไม่ดีขึ้น ก็ควรไปพบแพทย์เฉพาะทางอายุกรรมเพื่อรักษาต่อเนื่องค่ะ